Vnse vruntlike grote mit begheringe alles ghudes vorgescreuen vnde wat wj ghudes vermoghen. Ersame leue besunderghe ghude vrunde, juwer bescheidenheit begheren wi to wetende, dat vor vnsen radh gewesen js vnse medeborgersche de Hintze Knappersche mit vj erbaren luden, de dat lyfliken in de hilgen gesworen hebben mit vp gherecheden vinghern, dat er Henrik Seuensterne, de juwe mede borger was, redeliker plichtigor schult schuldich sij xx marc rigesch. Hir vmme heuet se vor vns vulmechtich vnde mundich gemaket her Johan Stolthevote vnde Michel Nøteken de vorgescreuen suma gheldes to esschende, jntomanende vnde vp tho borende mit vruntschap ofte mit rechte, off en des behoeff sy, vnde alle dink tho erer behoeff dar by to doende vnde tho latende likerwies efte se dar suluen jegenwerdich were. War vmme, leuen vrunde, bidde wy juwe leue mit alleme vlite begerende, dat ghi wol doen vnde sin dessen borger her Johanne vnde Michele vorderlik vnde behulplik, dat en dusse vorgescreuen suma geldes tho vnser medeborgerschen behoeff vorgenante sunder lenger vorthogeringe entrichtet vnde tho willen betalet werde; dat wille wy jn eine gelyken ofte jn groteren saken vordenen wore sik dat also gevellet. Hir mede sijt deme almechtighen Gode beuolen. Gescreuen vnder vnsem jngheseghel jn dem jare vnsen heren veertheinhundert vnde in dem xix:den jare an zunte Marie Magdalenen auende. Borghmeister vnde radh tho Abo. Adress: Den ersamen wisen bescheidenen mannen borghermeister vnde radhmannen tho Reuele, vnsen leuen vrunden kome dusse breff etc.